b'\n_START_ARTICLE_\nChicago (album)\n_START_SECTION_\nZgodovina\n_START_PARAGRAPH_\nAlbum je iz\xc5\xa1el leta 1970 po preimenovanju skupine iz \xc2\xbbChicago Transit Authority\xc2\xab\xc2\xa0v \xc2\xbbChicago\xc2\xab, saj je skupini grozila to\xc5\xbeba istoimenskega podjetja. Uradni naziv albuma je Chicago, \xc4\x8deprav je znan tudi pod imenom Chicago II, s \xc4\x8dimer se ve\xc5\xbee na tradicijo albumov skupine, poimenovanih z rimskimi \xc5\xa1tevilkami, ki se je sicer za\xc4\x8dela z naslednjim albumom, Chicago III, leta 1971._NEWLINE_Chicago Transit Authority je bil precej uspe\xc5\xa1en, vendar pa se Chicago \xc5\xa1teje kot prebojni album skupine, s katerega so iz\xc5\xa1li trije top 10 singli lestvice Billboard Hot 100 - \xc2\xbbMake Me Smile\xc2\xab\xc2\xa0(9. mesto), \xc2\xbbColour My World\xc2\xab\xc2\xa0(7. mesto) in \xc2\xbb25 or 6 to 4\xc2\xab\xc2\xa0(4. mesto). Osrednji del albuma je 13-minutna cikli\xc4\x8dna skladba \xc2\xbbBallet for a Girl in Buchannon\xc2\xab, trombonista skupine Jamesa Pankowa, iz katere sta pri\xc5\xa1la singla \xc2\xbbMake Me Smile\xc2\xab\xc2\xa0in \xc2\xbbColour My World\xc2\xab. Kitarist Terry Kath je tudi prispeval cikel \xc5\xa1tirih skladb, od katerih tri je soavtor Peter Matz. Politi\xc4\x8dno nagovorjen klaviaturist Robert Lamm je svoje pomisleke izrazil v \xc2\xbbIt Better End Soon\xc2\xab, \xc5\xa1e eni modularni skladbi. Album vsebuje tudi prvo skladbo basista Petra Cetere za skupino, \xc2\xbbWhere Do We Go From Here?\xc2\xab._NEWLINE_Chicago je iz\xc5\xa1el januarja 1970 pri zalo\xc5\xbebi Columbia Records in takoj postal hit. V ZDA je dosegel 4. mesto lestvice Billboard 200, v Zdru\xc5\xbeenem kraljestvu pa je dosegel 6. mesto lestvice albumov. V sredini 70. let je Columbia Records postala zelo aktivna pri promociji kvadrafoni\xc4\x8dnega 4-kanalnega zvo\xc4\x8dnega formata in devet od prvih desetih albumov Chicaga je bilo na voljo v kvadrafoni\xc4\x8dnem formatu. Kvadrafoni\xc4\x8dni miks vsebuje elemente, ki se jih v standardnem stereo miksu ne sli\xc5\xa1i, vklju\xc4\x8dno z dodatnimi kitarskimi vlo\xc5\xbeki Katha pri skladbi \xc2\xbb25 or 6 to 4\xc2\xab\xc2\xa0in druga\xc4\x8den vokalni posnetek Lamma pri skladbi \xc2\xbbWake Up Sunshine\xc2\xab, ki razkriva druga\xc4\x8dno besedilo v zadnjem verzu pesmi._NEWLINE_Leta 2002 je bil album remasteriziran in ponovno izdan na zgo\xc5\xa1\xc4\x8denki pri zalo\xc5\xbebi Rhino Records s single verzijama skladb \xc2\xbbMake Me Smile\xc2\xab\xc2\xa0in \xc2\xbb25 or 6 to 4\xc2\xab\xc2\xa0kot dodatnima skladbama. Leta 2003 je Rhino Records izdala DVD-Audio verzijo albuma. Leta 2016 je britanski producent in glasbenik Steven Wilson remiksal album iz originalnih ve\xc4\x8dkanalnih trakov. Ta verzija je iz\xc5\xa1la 27. januarja 2017 pri zalo\xc5\xbebi Rhino Records. Vinilna verzija remiksa Kevina Grayja je iz\xc5\xa1la 11. avgusta 2017. Robert Lamm je v intervjuju dejal, da je bila album nominiran za sprejem v Grammy dvorano slavnih ve\xc4\x8d kot enkrat.\n_START_SECTION_\nNaslovnica\n_START_PARAGRAPH_\nLogotip skupine, ki se je prvi\xc4\x8d pojavil na albumu Chicago, je oblikoval John Berg, dodelal pa ga je Nick Fasciano. Za svoje delo sta bila nominirana za grammyja za najbolj\xc5\xa1i ovitek albuma. Berg je dejal, da je bil navdih za logotip Chicaga, logotip Coca-cole. Naslovnica albuma je del stalne razstave v Muzeju moderne umetnosti v New Yorku. Uradna spletna stran skupine imenuje oblikovanje naslovnice \xc2\xbbsrebrna plo\xc5\xa1\xc4\x8da\xc2\xab._NEWLINE_Na notranjem ovitku albuma je seznam skladb, celotno besedilo \xc2\xbbIt Better End Soon\xc2\xab, producentova opomba (\xc2\xbbTo prizadevanje je treba upo\xc5\xa1tevati zaporedoma\xc2\xab) in posvetilo Roberta Lamma: \xc2\xbbS tem albumom posve\xc4\x8damo sebe, na\xc5\xa1o prihodnost in na\xc5\xa1o energijo ljudem revolucije. In revoluciji v vseh njenih oblikah.\xc2\xab\n_START_SECTION_\nKriti\xc4\x8dni sprejem\n_START_PARAGRAPH_\nV recenziji za The Village Voice, je Robert Christgau ocenil Chicago z \xc2\xbbD+\xc2\xab\xc2\xa0in ga ozna\xc4\x8dil za \xc2\xbbsterilnega in neumnega\xc2\xab. Lindsay Planer je bil v retrospektivni recenziji za portal AllMusic bolj entuziasti\xc4\x8den. Album je ocenil s \xc5\xa1tirimi in pol zvezdicami od petih in dejal, da skladbe poudarjajo trdne temelje zapletenih jazzovskih sprememb s te\xc5\xbekim rock & rollom.'